Broer trek self suster se aanvaller vasRhyno Lombaard saam met die polisiebeamptes wat gehelp het om sy suster se plaasaanvaller vas te trek (Foto: Verskaf) Rhyno Lombaard het dadelik begin ondersoek instel nadat hy die nuus ontvang het dat sy suster, Beminde Jacobs (62), op ŉ plaas buite Trompsburg in die Vrystaat aangeval is. Hy het daar en dan besluit hy sal nie ophou soek totdat die aanvaller geboei en agter tralies is nie. Lombaard, ŉ private ondersoeker van LieTech Investigations, het saam met die polisie kragte gesnoer om Jacobs se aanvaller vas te trek. ŉ Week en ŉ half ná die aanval is ŉ verdagte dan ook in Colesberg opgespoor. “Ek het van die begin af geweet ons gaan hom vastrek, maar nie besef dit gaan so gou wees nie,” vertel Lombaard aan Maroela Media. Jacobs is Sondag 3 Julie op haar vriend Flip Henning (78) se plaas vermink, gewurg en moontlik selfs verkrag. Sy wag nog vir die uitslag van forensiese ondersoeke om te bepaal of sy wel verkrag is. Die aanvaller was ŉ plaaswerker op Henning se plaas en het in Augustus op die plaas begin werk. Jacobs het hom geken en hom as Patrick aan Maroela Media geïdentifiseer. Lombaard het die aand ŉ oproep van Henning ontvang wat hom van die aanval vertel het. Beminde Jonker in haar restaurant in Trompsburg, Tromp-Op Boerekos Kombuis Restaurant (Foto: Anja van der Merwe) “Ek het dadelik op my selfoon en skootrekenaar geklim en inligting begin soek om die aanvaller op te spoor. Dit het toe my prioriteit geword om die man te vang.” Lombaard is Dinsdag (12 Julie) van Durban, waar hy woon, na Trompsburg om met sers. Zola te gesels. Zola het vir Lombaard vertel hulle het inligting dat die aanvaller in Bloemfontein is. “Ons het begin rondkrap en uitgevind dat die aanvaller dalk nie in Bloemfontein is nie en dat dié inligting aan die polisie verskaf is om die ondersoek te ontspoor.” Nog inligting het daarop gedui dat die aanvaller hom dalk in Springfontein, ŉ dorp sowat 30 km van Trompsburg, bevind. Dit is die verdagte se tuisdorp. Lombaard is saam met Zola en die ondersoekbeampte, sers. Fish Nsepe, na Springfontein. Daar het sers. Jan Nhlapo hulle na die nedersettings en plaaslike tavernes geneem waar inligting bekom is dat die aanvaller dalk in Gariep kan wees. Lombaard en die polisiemanne is die Woensdag (13 Julie) na Gariep en verdere inligting het hulle toe na Colesberg gelei. “Ons het met ŉ konst. Malithi van Colesberg gesels en hy het gesê volgens inligting is die aanvaller moontlik in dié dorp.” Die verdagte was twee aande ná Jacobs se aanval glo nog in Trompsburg, waarna hy van dorp tot dorp gevlug het. Die inligting het die ondersoekspan Donderdagaand na ŉ dwelmhuis in Colesberg gelei, waar die verdagte besig was om dwelms te rook. “Die man wat in die dwelmhuis geïdentifiseer is, het by die aanvaller se beskrywing gepas. Ons was seker ons het hom.” Die huis is op ŉ koppie geleë en die ondersoekspan het fyn te werk gegaan sodat hulle nie die vermeende aanvaller skrik op die lyf jaag nie. “Vyf polisiebeamptes het in gewone klere met ŉ voetpaadjie teen die koppie na die huis geloop. Hulle het met bierbottels geloop sodat dit lyk asof hulle inwoners is wat besig is om te drink. Hulle het met die voetpaadjie tot by die agterdeur van die huis geloop en daar hul plek ingeneem. “Ander polisiebeamptes het in ŉ ongemerkte voertuig in die straat afgery en ek het saam met nog beamptes met my trok tot by die voordeur van die huis gery. Toe ons by die voordeur stop, het ons die mense binne die huis sien skarrel. Binne sekondes het ons die boodskap gekry dat die verdagte gevang is.” Die beweerde aanvaller is na die polisiestasie geneem en positief as Jacobs se aanvaller geïdentifiseer. “By die polisiestasie het ek die verdagte gevra of hy my ken. Hy het ‘nee’ geantwoord. Ek het hom gevra watter kleur oë ek het. Hy het geantwoord ‘blou’. Ek het hom toe gevra watter kleur oë Beminde het, en hy het ook ‘blou’ geantwoord. Ek het geantwoord: Ja, my pa het daardie blou oë vir ons gegee. Ek het vir hom gesê Beminde is my suster en ek het al die pad van Durban gekom om hom te vang.” Volgens Lombaard het hy geweet die verdagte sou weet watter kleur oë Jacobs het omdat hy haar in die oë gekyk het “toe hy die lewe uit haar gewurg het”. Lombaard het die beamptes wat by die ondersoek betrokke was, geloof vir hul toewyding en goeie werk. Hy was self jare lank in die polisiediens. “Die polisiebeamptes waarmee ek saamgewerk het, was fantasties. Hulle sou ook nie rus totdat die aanvaller gevang is nie. Ná ons hom gevang het, het die beamptes geglimlag en ons het mekaar gedruk en gehighfive. Hulle het dit ook uitbasuin dat ‘die Here goed is’.” Lombaard sê hy glo die Here het hulle die pad na die verdagte gewys. Hy het Donderdagaand (14 Julie) in persoon die nuus van die inhegtenisneming aan Jacobs gebreek. “Ek het hom vir jou gevang,” het hy aan Jacobs gesê. Dié twee is baie na aan mekaar en bel mekaar daagliks. Jacobs het toe op haar knieë geval en gebid. Lombaard sê hy kon die volgende dag die verligting in sy suster se oë sien. “My eie hart voel self verlig ná alles.”